P. Prokopovič, poslanec: (2001-10-02):
Konštatujem, že predložený návrh, tlač 1103, spĺňa podmienky určené § 72 ods. 1 rokovacieho poriadku Národnej rady Slovenskej republiky, ako aj § 70 ods. 1 rokovacieho poriadku Národnej rady Slovenskej republiky a náležitostí podľa legislatívnych pravidiel a predseda Národnej rady Slovenskej republiky ho preto zaradil na rokovanie 51. schôdze Národnej rady Slovenskej republiky na prvé čítanie. Ako spravodajca navrhnutého gestorského výboru predkladám stanovisko tohto gestorského výboru, že návrh spĺňa všetky náležitosti návrhu zákona, ktoré sú uvedené v § 67 a § 68 rokovacieho poriadku Národnej rady Slovenskej republiky a náležitosti určené v legislatívnych pravidlách. Preto v súlade s § 73 ods. 3 písm. c) rokovacieho poriadku budem odporúčať prijať uznesenia, aby Národná rada Slovenskej republiky po všeobecnej rozprave prerokovala návrh zákona v druhom čítaní. Ďalej budem navrhovať, aby v zmysle rozhodnutia predsedu Národnej rady Slovenskej republiky číslo 1219 bol uvedený návrh pridelený na prerokovanie Ústavnoprávnemu výboru Národnej rady Slovenskej republiky a výborom Národnej rady Slovenskej republiky pre financie, rozpočet a menu, pre hospodárstvo, privatizáciu a podnikanie, výboru pre verejnú správu a Výboru Národnej rady Slovenskej republiky pre životné prostredie a ochranu prírody s tým, že odporúčam ako gestorský výbor Národnej rady Slovenskej republiky výbor pre hospodárstvo, privatizáciu a podnikanie. Ďalej budem navrhovať, aby prerokovanie vládneho návrhu zákona v druhom čítaní vo výboroch bolo do 5. novembra a v gestorskom výbore do 6. novembra 2001. Vážený pán predsedajúci, môžete otvoriť rozpravu k tomuto bodu programu. I. Presperín, podpredseda NR SR: Ďakujem pánovi poslancovi Pavlovi Prokopovičovi, prosím ho, aby zaujal miesto pre spravodajcov. Otváram všeobecnú rozpravu o tomto bode programu. Konštatujem, že písomne nebol prihlásený nikto z poslancov, ústne sa prihlásili zatiaľ dvaja poslanci, pán poslanec Dzurák, pán poslanec Mesiarik. Konštatujem, že to sú všetci, ktorí chcú vystúpiť v rozprave a prihlásili sa ústne. Končím možnosť prihlásiť sa do rozpravy ústne. Ako prvý pán poslanec Dzurák, nech sa páči. Ľ. Dzurák, poslanec: Ďakujem. Vážený pán predsedajúci, vážení členovia vlády, vážené kolegyne, kolegovia, dovoľte mi, aby som vystúpil k predmetnému návrhu zákona. Nerastné bohatstvo každého štátu je primárnym zdrojom surovín... I. Presperín, podpredseda NR SR: Pokoj, pokoj, prosím, nechajte rozprávať pána poslanca. Ľ. Dzurák, poslanec: ... a technika zlyhala, budem si musieť zobrať druhý papier. Normálne zlyhala technika, je to možné? (Reakcie z pléna.) To ruším? Myslíte? I. Presperín, podpredseda NR SR: Pán poslanec, odporúčam, aby vystúpil pán poslanec Mesiarik a zmeníte si poradie. Pán poslanec Mesiarik, máš slovo v rozprave, nech sa páči. M. Mesiarik, poslanec: Vážený pán podpredseda, pán minister, vážené poslankyne, poslanci, vzhľadom na to, že tento dôležitý zákon je po určitom čase už druhýkrát v parlamente, chcel by som jednak oceniť, jednak poďakovať všetkým tým, ktorí počas toho obdobia pracovali na tomto návrhu, pretože predsa len je v určitých niektorých veciach odlišný od toho prvého, myslím si, že došlo k určitým zlepšeniam, kde došlo k určitému konsenzu aj z hľadiska odborných skupín, z hľadiska banskej komory, z hľadiska ťažiarov, geológov. Ja si myslím, že ide o veľmi dobrý návrh, ktorý by mohol na určitú dlhšiu dobu stabilizovať toto prostredie. Dovoľte mi v prvom čítaní upozorniť však na jednu vec, ktorú by som sústredil na § 27 ods. 12. V tomto odseku v tomto paragrafe sa hovorí, že obvodný banský úrad môže zrušiť právo na ťažbu, môže zrušiť dobývací priestor, pokiaľ ten, ktorý robil geologický prieskum, nezačal do troch rokov ťažiť. V starom zákone to bolo trochu inak, jednoducho povedané, do troch rokov mal požiadať o povolenie ťažby, a nie začať ťažiť. Chcel by som upozorniť na ťažkopádnu byrokraciu, na vážne problémy osobitne v týchto katastroch, kde mnohokrát treba vysporiadať desiatky, stovky, tisícky vlastníkov pôdy, tých, ktorí sú mnohí v zahraničí, že bude veľmi ťažko do troch rokov vysporiadať tieto administratívne technické veci a dostal by sa do veľkej nevýhody vlastne ten, ktorý našiel ložisko, urobil prieskum, investoval, nakoniec banský úrad mu to zoberie, pretože nedokázal do troch rokov začať ťažbu. Okrem toho upozorňujem, že je to miesto na korupciu, pretože dá sa tu, samozrejme, za určité úplatky urobiť to skorej, dá sa to zdržiavať za úplatky tak, aby sa stratilo toto oprávnenie, preto nechcem zdržiavať ďalej, vo všeobecnej rozprave by som chcel požiadať pán ministra ako predkladateľa, aby sa na túto vec znovu pozrelo, aby sme v druhom čítaní našli spôsob taký, aby sa skutočne aj geologické práce, ktoré sú náročné a drahé, racionálne využili pre toho, kto vlastne to ložisko našiel, kto robil prieskum, aby sa snáď ponechal text starý, kde bolo treba začať, dať žiadosť na ťažbu, začať konať do troch rokov, a nie ťažiť. Ďakujem pekne. I. Presperín, podpredseda NR SR: Ďakujem. Faktická poznámka jedna, pán poslanec Cuper, nech sa páči. J. Cuper, poslanec: Áno, ďakujem, pán podpredseda. Ja som iba chcel pánovi kolegovi Mesiarikovi povedať, že jedna vec sú podzemné ložiská, tie patria výhradne štátu, lebo všetko to vyplýva z ústavy, čo je pod povrchom, to patrí štátu. Iné je, keby to išlo zrejme o ložiská, ktoré patria, teda sú povrchové, to znamená štrkopiesky alebo kameňolomy. Tam podľa mňa treba rozlišovať v každom prípade, ak sa to nerozlíšilo. To už je, to pán minister možnože spresní, ja neviem, ale ja citujem len článok, myslím, 4 ústavy, že pokiaľ teda ide o podzemné, to znamená či už vody, alebo nerastné bohatstvo, to všetko patrí štátu z ústavy, myslím článok 4 ústavy to hovorí. Takže tam by ten problém vlastníctva nebol, tam je to jednoznačné, že to patrí štátu. Pokiaľ ide o tie povrchové, to je v poriadku, tam si môže otvoriť baňu každý, kto chce štrkovú alebo teda, ale ani tam to nie je zrejme jednoznačné, lebo povrch je jedna vec a už to, čo je milimeter pod povrchom, štrk alebo kameň, to tiež zrejme asi je a s tým súvisí, to už sme tu raz mali, takže to si treba ujasniť, pán kolega Mesiarik. Ďakujem. I. Presperín, podpredseda NR SR: Pán poslanec bude reagovať na faktickú poznámku. M. Mesiarik, poslanec: Áno, ďakujem, samozrejme, súhlasím pán poslanec s vami, je to v poriadku, pokiaľ hovoríte o hlbinnom dobývaní a to, čo je v hlbinách, ale neviem, ako by ste chceli ťažiť a kadiaľ by ste to chceli ťažiť, pretože na povrchu tá lúka, ten pozemok niekomu patrí a tam treba postaviť vežu, tam treba postaviť, vyhĺbiť jamu, takže o to mi išlo, myslím si, že tie veci treba skutočne zvážiť, tak aby nedošlo ku komplikáciám do budúcnosti. I. Presperín, podpredseda NR SR: Ďalej bude vystupovať v rozprave pán poslanec Dzurák. Nech sa páči. Ľ. Dzurák, poslanec: Ďakujem, ja sa ospravedlňujem, techniku sa mi nepodarilo naštartovať, takže len v krátkosti. Ja som veľmi rád, že v tejto novele zákona sa nejako posilňujú alebo právomoci upravujú, právomoci pri výberových konaniach, teda niečo podobné pri výberových konaniach, keď budú predkladať dvaja alebo viacerí záujemcovia o ťažbu, rovnako sa posilňujú, myslím si, že aj právomoci obvodného banského úradu, lebo vieme, že dnes pri určovaní chránených ložiskových území novela jednoducho, táto novela vypúšťa ustanovenie o dohode obvodného banského úradu a okresného úradu, čo potom jednoducho naťahovalo celé to rozhodovanie, čo si myslím, že je veľmi pozitívnym signálom. Rovnako som rád, že táto novela teda odporúča, lebo teda dáva nutnosť rekultivovať dotknuté pozemky, čo doteraz nebolo možné tak, že skutočne, aby proste ten, kto dostáva alebo proste už nebude ďalej dobývať, takže musí dať pozemky do pôvodného stavu a ako občan hornej Nitry som veľmi rád, že teda úhrada za tie vydobyté nerasty, že sa teraz bude deliť 50 % štát a 50 % obec, lebo viem, čo to obnáša obec, nielen to, že sa zničí alebo sa ničí prostredie, ale jednoducho je tam, samozrejme, veľká hlučnosť, cesty sa musia často upratovať a tak ďalej. Tak som veľmi rád, že prakticky z tých úhrad, že približne okolo 4 miliardy korún pôjde, milióny korún, pardon, pôjde 2 milióny štátu a dva milióny tým obciam, ktoré sú priamo zasiahnuté. Ja viem, že táto novela zákona, samozrejme, neobsahuje všetko, ja si myslím, že je to len nejaké prechodné ustanovenie a že sa zrejme pripraví, pán minister, v blízkej budúcnosti nejaký zákon banský, ktorý bude, samozrejme, aj v súlade s normami Európskej únie a, samozrejme, bude riešiť všetky tie náležitosti, ktoré jednoducho prináša dnešný život. Ja podporím túto novelu aj do druhého čítania a, samozrejme, podporím aj zákon ako celok. Ďakujem. I. Presperín, podpredseda NR SR: Ďakujem, pán poslanec. Vyhlasujem rozpravu o tomto bode programu za skončenú. Pýtam sa pána ministra, či sa chce vyjadriť. Nech sa páči. Ľ. Harach, minister hospodárstva SR: Ďakujem pekne, vážený pán predsedajúci, panie poslankyne, páni poslanci, len veľmi krátko, to, čo povedal pán poslanec Cuper, čo súvisí s podzemnými ložiskami, samozrejme že platí, ale s tým, že ak ste postrehli, tak tento zákon hovorí aj o tom, že aj priestory, ktoré vznikli po vydobytí týchto podzemných nerastov patria vlastne do nerastného bohatstva, môžu slúžiť na uskladňovanie zemného plynu z hľadiska vlastne aj strategických zámerov v oblasti rozvoja plynárenskej sústavy, tranzitu plynu sa všetky takéto podzemné priestory stávajú ekonomicky a z hľadiska aj strategických záujmov štátu veľmi dôležité. Pán poslanec Mesiarik hovoril o § 27, myslím to bol ods. 12, ktorý hovorí o trojročnej lehote, pokiaľ ten, komu bol určený dobývací priestor, nezačne ťažiť, môže dôjsť k zmene. Pán poslanec, máš akože pravdu v tom, že administratíva je, povedzme, náročná, lenže pri určení dobývacieho priestoru je značná časť administratívnych úkonov spojená so schvaľovacím konaním a tak ďalej hotová. Vlastne tam je trojročná lehota na to, aby sa vysporiadali ako treba vlastnícke vzťahy na povrchu, tak ako si hovoril, že môže patriť pozemok viacerým vlastníkom a treba buď nájsť dohodu s nimi, alebo proste rozhodnúť a vykúpiť tie pozemky a dobývať. Máme to totiž zo štatistiky a z analýzy stavu, ktorý bol trošku inej skúsenosti, že ten, kto vyskúmal alebo kto objavil takéto nerasty, tak niekedy aj úmyselne nezačal s ťažbou, nezačal s dobývaním, komplikovalo to vlastne situáciu na povrchu, na okolitých pozemkoch, a preto aj na základe návrhov profesijných organizácií, obvodných banských úradov došlo k stanoveniu takejto lehoty. Veď aj tu v parlamente sme hovorili minimálne o dvoch prípadoch, ktorým je napríklad ložisko v Pincinej, kde sa stalo to, že dlhý čas sa nevedeli dohodnúť, nedokázali nájsť, buď sa nedalo urobiť rozhodnutie medzi dvoma záujemcami, nevedeli nájsť dohodu, tak ako to predpokladal banský zákon, a nakoniec to skončilo až na úrovni Generálnej prokuratúry. Všetko ostatné, všetky ostatné pripomienky, ktoré odznejú v druhom čítaní, budú slúžiť vo výboroch, budú slúžiť k zlepšeniu zákona, budeme určite akceptovať tak, aby tento dôležitý zákon bol čím skôr v Národnej rade schválený. Ďakujem za pozornosť. I. Presperín, podpredseda NR SR: Ďakujem, pán minister, žiada si zaujať stanovisko spravodajca? Nie. Prerušujem rokovanie o tomto bode programu. Pristúpime k prvému čítaniu o vládnom návrhu zákona, ktorým sa mení a dopĺňa zákon č. 380/1997 Zb. o peňažných náležitostiach vojakov . Vládny návrh zákona ste dostali ako tlač 1054. Návrh na pridelenie vládneho návrhu zákona na prerokovanie výborom Národnej rade máte v rozhodnutí predsedu Národnej rady Slovenskej republiky číslo 1172. Z poverenia vlády Slovenskej republiky návrh zákona uvedie minister obrany Slovenskej republiky Jozef Stank. Prosím pána ministra, aby sa ujal slova. J. Stank, minister obrany SR: Vážený pán predsedajúci, pani poslankyne, vážení páni poslanci, predkladám vám na prerokovanie návrh zákona, ktorým sa mení a dopĺňa zákon č. 380/1997 Z. z. o peňažných náležitostiach vojakov. Uvedený návrh je vypracovaný mimo plánu legislatívnych úloh vlády Slovenskej republiky. Dôvodom jeho predloženia je potreba spresniť a doplniť ustanovenia tohto zákona tak, aby náležitosti, peňažné náležitosti boli poskytované vo výške za činnosti, ktoré profesionálni vojaci aj vojaci základnej služby alebo náhradnej služby vykonávajú. Vypracovanie predkladaného návrhu si vyžiadala aplikačná prax a potreba reagovať na zmenu zákona Národnej rady Slovenskej republiky č. 3/1993 Zb. o zriadení Armády Slovenskej republiky vykonanú zákonom č. 269/1999 Zb., ktorá novo upravila postavenie a činnosť Generálneho štábu Armády Slovenskej republiky. Zmena tohto zákona vyvoláva potrebu zmeniť tiež prílohu číslo 1 obsahujúcu charakteristiku platových tried a príklady činností, ktoré sú základom na stanovenie funkčných platov. Predkladaný návrh zákona spresňuje druhy poskytovaných peňažných náležitostí. Dopĺňa tiež ustanovenia upravujúce poskytovanie príplatkov za výkon činností príslušníkov Útvarov rýchleho nasadenia, výkon Vojenskej polície a kontrolnej činnosti. Spresňuje tie ustanovenia zákona č. 380/1997 Z. z., ktoré upravujú poskytovanie náhrad pri preložení a premiestnení profesionálnych vojakov, najmä poskytnutia odlučného, sprísňuje sa jeho poskytovanie. Oproti doterajšej úprave sa odlučné bude poskytovať, len ak ženatý profesionálny vojak bude odlúčený od manželky a osamelý profesionálny vojak bude odlúčený od vyživovanej osoby. Aplikačná prax si vyžiadala spresnenia a doplnenia aj tých ustanovení, ktoré upravujú poskytovanie náhrad pri služobných cestách, najmä zahraničných v tom, že sa stanovuje poskytovanie výšky preddavku na túto cestu, povinnosť jeho vyúčtovania a povinnosť profesionálneho vojaka otvoriť si účet v banke, na ktorom bude mať uložené prostriedky poskytnuté ako náhradu pri služobnej ceste. Panie poslankyne, páni poslanci, prosím, aby ste návrh posúdili a vyjadrili s ním súhlas. Ďakujem. I. Presperín, podpredseda NR SR: Ďakujem pánu ministrovi za uvedenie vládneho návrhu zákona a prosím ho, aby zaujal miesto pre navrhovateľov. Dávam slovo spravodajcovi, ktorého určil navrhnutý gestorský výbor Národnej rady pre obranu a bezpečnosť, poslancovi Petrovi Ošváthovi. Prosím, pán poslanec, aby ste sa ujali slova. P. Ošváth, poslanec: Vážený pán predsedajúci, vážený pán minister, vážené panie poslankyne, páni poslanci, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov vystúpil pri prvom čítaní vládneho návrhu zákona, ktorým sa mení a dopĺňa zákon č. 380/1997 Z. z. o peňažných náležitostiach vojakov ako spravodajca určený navrhnutým gestorským Výborom Národnej rady Slovenskej republiky pre obranu a bezpečnosť. Na úvod vás chcem informovať o skutočnosti, že predmetný vládny návrh bol doručený poslancom Národnej rady Slovenskej republiky dňa 8. júna 2001, čím boli splnené podmienky určené § 72 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, t. j. doručenie návrhu zákona najmenej 15 dní pred schôdzou Národnej rady Slovenskej republiky, na ktorej sa uskutoční jej prvé čítanie. Predseda Národnej rady Slovenskej republiky posúdil, že návrh zákona spĺňa náležitosti podľa § 70 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa legislatívnych pravidiel zaradil ho na rokovanie tejto 51. schôdze Národnej rady Slovenskej republiky v rámci prvého čítania. Ako spravodajca Národnej rady Slovenskej republiky k tomuto prvému čítaniu si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitostí určené v legislatívnych pravidlách. Vážené panie poslankyne, páni poslanci, cieľom novelizácie zákona je doplnenie a spresnenie jeho ustanovení upravujúcich poskytovanie príplatkov za vykonávanie niektorých činností napríklad výkonným letcom. Ďalej spresňuje poskytovanie náhrad pri služobných cestách, pri vzniku služobného pomeru, premiestnení a presťahovaní profesionálnych vojakov. Predpokladám, že prípadné zmeny a spresnenia návrhu zákona budú predložené v rozprave najmä v rámci druhého čítania vo výboroch Národnej rady Slovenskej republiky a v rámci druhého a tretieho čítania na schôdzi Národnej rady Slovenskej republiky, čím dôjde k dopracovaniu tohto návrhu zákona. Vzhľadom na oprávnenia, ktoré pre mňa ako spravodajcu vyplývajú, odporúčam, aby sa Národná rada Slovenskej republiky v zmysle § 73 ods. 3 písm. c) zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov uzniesla na tom, že po rozprave odporučí vládny návrh, ktorým sa mení a dopĺňa zákon č. 380/1997 Z. z. o peňažných náležitostiach vojakov prerokovať v druhom čítaní. Prosím, pán predseda, aby ste pán predsedajúci, aby ste otvorili všeobecnú rozpravu k tomuto návrhu. I. Presperín, podpredseda NR SR: Ďakujem, pán poslanec, prosím, aby ste zaujali miesto pre spravodajcu. Otváram všeobecnú rozpravu o tomto bode programu. Konštatujem, že písomne nebol prihlásení nikto z poslancov, pýtam sa, kto sa chce prihlásiť ústne. Konštatujem, že nikto. Vyhlasujem všeobecnú rozpravu o tomto bode programu za skončenú, zároveň prerušujem rokovanie o tomto bode programu. Nasleduje prvé čítanie o vládnom návrhu zákona, ktorým sa mení a dopĺňa zákon č. 55/1997 Z. z. o ochranných známkach . Vládny návrh zákona ste dostali ako tlač 1131, návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady číslo 1253. Z poverenia vlády Slovenskej republiky návrh zákona uvedie podpredseda vlády Slovenskej republiky Ľubomír Fogaš. Prosím podpredsedu vlády, aby sa ujal slova. Nech sa páči. Ľ. Fogaš, podpredseda vlády SR: Ďakujem za slovo. Vážený pán podpredseda, vážené panie poslankyne, vážení páni poslanci, predkladám vám návrh novely zákona č. 55/1997 Z. z. o ochranných známkach, pretože súčasná právna úprava známkového práva bola síce vykonaná v roku 1997 a jej cieľom bolo zapracovanie smernice číslo 89/104 z 21. 12. 1988 na zblíženie zákonov členských štátov Európskeho spoločenstva týkajúcich sa ochranných známok, ale tento cieľ nebol naplnený. Neskoršie vykonaná komparatívna analýza súladu tohto zákona s uvedenou európskou legislatívou totiž naznačila, že zákon má určité nedostatky v implementácii predmetnej smernice a stupeň aproximácie s príslušným právom EÚ označila len za čiastočný. Aj preto bol na podnet Úradu priemyselného vlastníctva vypracovaný tento návrh zákona a tieto nedostatky boli uznané s tým, že sa odstránia pri najbližšej novelizácii. Návrh zákona teda patrí medzi tie, ktoré radíme za prioritné oblasti aproximácie práva uvedené v čl. 67 a čl. 70 dohody o pridružení s tým, že patrí medzi priority v kapitole 19 Bielej knihy - Duševné priemyselné obchodné vlastníctvo a takisto je prioritnou úlohou aj podľa národného programu na prijatie acquis communautaire na rok 2001 s termínom účinnosti k 1. januáru 2002. Okrem požiadavky na aproximáciu legislatívy EÚ sme ako predkladatelia tohto návrhu spracovali aj pripomienky a návrhy odborných útvarov Úradu priemyselného vlastníctva Slovenskej republiky, vedy i aplikačnej praxe na doplnenie, prípadne spresnenie zákona, ktoré vyplynuli z aplikačnej praxe počas štyroch rokov. Pri úprave procesných ustanovení bolo taktiež potrebné postupovať v súlade s medzinárodnoprávnymi záväzkami Slovenskej republiky v tejto oblasti. Konkrétne sú to ustanovenia dohovoru o práve ochrannej známky, ktorý bol uverejnený v Zbierke zákonov č. 215/1998 Z. z. a ktorý upravuje konanie v zápise ochranných známok. Ako je z uvedeného zrejmé, predkladaný návrh zákona obsahuje skutočne iba najnevyhnutnejšie zmeny vyplývajúce z požiadaviek Európskej únie a praxe Úradu priemyselného vlastníctva Slovenskej republiky. I keď ide o rozsiahlejšiu novelizáciu, dnes nie je žiaduce spracovať návrh zákona vo forme rekodifikácie, pretože len čo Slovenská republika vstúpi do Európskej únie, bude potrebné reflektovať na existenciu regionálneho systému pre zápis ochranných známok EÚ v zmysle nariadenia Rady Európskeho spoločenstva č. 40/1994 o ochrannej známke spoločenstva v znení nariadenia 3288/94. Navyše na pôde Svetovej organizácie duševného vlastníctva so sídlom v Ženeve sú v súčasnosti pripravované ďalšie dokumenty, ktoré budú hovoriť napríklad o licenciách na ochranné známky a nových trendoch v problematike ochranných známok v doménových menách a používanie označenia na internete. Pôjde teda o ďalšie zásahy, ktoré bude potrebné pri rekodifikácii zohľadniť. Vláda Slovenskej republiky vám predkladá tento návrh s prosbou o jeho podporu v záujme realizácie priorít, ktoré si sama dala. Ďakujem pekne. I. Presperín, podpredseda NR SR: Ďakujem pekne, pán podpredseda. Prosím, aby ste zaujali miesto pre navrhovateľov. Dávam slovo spravodajcovi, ktorého určil navrhnutý gestorský Výbor Národnej rady pre hospodárstvo, privatizáciu a podnikanie, poslancovi Hókovi, aby sa ujal slova. L. Hóka, poslanec: Ďakujem, pán predsedajúci. Vážené dámy, vážení páni, dovoľte mi, aby som v súlade s § 73 ods. 1 zákona NR SR č. 350/1996 Z. z. o rokovacom priadku Národnej rady Slovenskej republiky vystúpil pri rokovaní Národnej rady Slovenskej republiky v prvom čítaní k vládnemu návrhu zákona, ktorým sa mení a dopĺňa zákon č. 55/1997 Z. z. o ochranných známkach, je to tlač 1131, ako spravodajca určený navrhnutým gestorským výborom Národnej rady Slovenskej republiky. Predložený návrh, tlač 1131, bol doručený poslancom Národnej rady Slovenskej republiky dňa 17. augusta 2001, čím boli splnené podmienky určené v § 72 ods. 1 rokovacieho poriadku Národnej rady Slovenskej republiky. Predseda Národnej rady Slovenskej republiky posúdil, že predložený návrh spĺňa náležitosti podľa § 70 ods. 1 rokovacieho poriadku Národnej rady Slovenskej republiky a náležitosti podľa legislatívnych pravidiel a zaradil ho na rokovanie 51. schôdze Národnej rady Slovenskej republiky na prvé čítanie. Ako spravodajca navrhnutého gestorského výboru Národnej rady Slovenskej republiky v prvom čítaní predkladám stanovisko gestorského výboru, že návrh spĺňa všetky náležitosti návrhu zákona, ktoré sú uvedené v § 67 a § 68 rokovacieho poriadku Národnej rady Slovenskej republiky a náležitosti určené v legislatívnych pravidlách. V súlade s § 73 ods. 3 písm. c) rokovacieho poriadku Národnej rady Slovenskej republiky budem odporúčať prijať uznesenie, aby Národná rada Slovenskej republiky po všeobecnej rozprave prerokovala návrh zákona v druhom čítaní. Prosím, vážený pán predsedajúci, aby ste otvorili všeobecnú rozpravu o návrhu zákona. I. Presperín, podpredseda NR SR: Ďakujem, pán spravodajca. Prosím, aby ste zaujali svoje miesto. Otváram všeobecnú rozpravu o tomto bode programu. Písomne som nedostal žiadne požiadavky poslancov na vystúpenie v rozprave. Pýtam sa, kto sa chce prihlásiť ústne do rozpravy? Konštatujem, že nikto. Vyhlasujem všeobecnú rozpravu o tomto bode programu za skončenú. Prerušujem rokovanie o tomto bode programu. Pokračovať budeme rokovaním o vládnom návrhu zákona o organizácii ústrednej štátnej správy a o návrhu novely zákona organizácii ministerstiev, to sú tlače číslo 1152 a 1058, kde sme schválili aj spoločnú rozpravu k týmto dvom bodom, takže najskôr pristúpime k prvému čítaniu o vládnom návrhu zákona o organizácii ústrednej štátnej správy . Vládny návrh zákona ste dostali ako tlač 1152, návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady číslo 1267. Z poverenia vlády Slovenskej republiky návrh zákona uvedie podpredseda vlády Slovenskej republiky Ľubomír Fogaš. Prosím pána podpredsedu vlády, aby sa ujal slova. Ľ. Fogaš, podpredseda vlády SR: Ďakujem pekne, pán podpredseda, za slovo. Vážené panie poslankyne, vážení páni poslanci, predmetný návrh vám predkladám na základe uznesenia zo dňa 20. augusta 2001. Ide o návrh organizácie ústredných orgánov štátnej správy a ďalších orgánov, ktoré zákon obsahuje. Vláda Slovenskej republiky predkladá návrh citovaného zákona na rokovanie Národnej rady Slovenskej republiky v súlade s plánom legislatívnych úloh na tento rok, pričom musím úprimne povedať, že sme mali pôvodný zámer urobiť len novelizáciu zákona pôvodného. Tento zámer vypracovať novelu zákona č. 347/1990 Zb. bol prerokovaný. Zákon o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov bol však dvadsaťštyrikrát novelizovaný. Myslím si, že počas jedenásť rokov svojej platnosti sa tak zmenil, že sa v súčasnom období stáva málo prehľadným a nezakotvuje ani všetky základné veci, ktoré by v súvislosti s organizáciou ministerstiev na Slovensku zakotviť mal. Teda účelom navrhovaného zákona o organizácii ústrednej štátnej správy je upraviť výpočet existujúcich ministerstiev a ostatných ústredných orgánov štátnej správy, poskytnúť prehľad o ich kompetenciách, vymedziť postavenie ich štatutárnych orgánov a načrtnúť ich vnútornú organizačnú štruktúru na základe druhu ich činností. Predkladaným zákonom sa nezriaďujú žiadne nové ministerstvá ani ostatné ústredné orgány štátnej správy. Z dôvodu rozšírenia obsahu právnej úpravy oproti pôvodnému zákonu však bolo potrebné upraviť názov návrhu zákona. V prvej časti predkladaného zákona o organizácii ústrednej štátnej správy vláda Slovenskej republiky navrhuje ustanovenia, ktoré upravujú podrobnosti o jej rokovaní, o postavení podpredsedov vlády, ako aj ustanovenia o poradných orgánoch vlády a splnomocnencoch vlády. Ťažiskovou časťou návrhu zákona je časť druhá, ktorá hovorí o ministerstvách pôsobiacich v Slovenskej republike. V súvislosti s odporúčaniami odborníkov sa navrhuje upraviť zákonom aj ich vnútornú organizačnú štruktúru. Konečne obdobné podnety boli vznesené i v tejto Národnej rade, a to tak z radov opozície, ako i koalície. Podobnosť každého ministerstva je ustanovená samostatným paragrafom. V tretej časti návrhu zákona sú upravené ostatné ústredné orgány štátnej správy, ktoré pôsobia v Slovenskej republike. Do tejto sústavy pribudli Úrad pre štátnu službu a Národný bezpečnostný úrad, to hovorím len o tých, ktoré pribudli v poslednom čase, iné boli zriadené už dávno predtým. V spoločných ustanoveniach sa ustanovujú úlohy ministerstiev a ostatných ústredných orgánov štátnej správy. Zákon už musel riešiť i platové náležitosti členov vlády, štátnych tajomníkov a predsedov ostatných ústredných orgánov štátnej správy, samozrejme, s rešpektovaním ostatných právnych úprav. Predkladaný návrh zákona si nevyžiada dopad na štátny rozpočet, čo vo svojom stanovisku potvrdilo i ministerstvo financií. Návrh zákona je v súlade s Ústavou Slovenskej republiky a ostatnými všeobecne záväznými právnymi predpismi. V správe Európskej únie nie je navrhovaná problematika upravená, čo je konštatované aj v doložke. Domnievam sa teda, že predkladaný vládny návrh zákona o organizácii ústrednej štátnej správy spĺňa požiadavky na jeho zaradenie na rokovanie Národnej rady a ja vás prosím o jeho podporu. Ďakujem pekne. I. Presperín, podpredseda NR SR: Ďakujem pánu podpredsedovi vlády za uvedenie vládneho návrhu zákona. Dávam slovo spravodajcovi, ktorého určil navrhnutý gestorský Výbor Národnej rady Slovenskej republiky pre verejnú správu, poslancovi Vladimírovi Faičovi. Nech sa páči.